Борис Младенов-Young
В живота има мигове повратни…

chitanka.info

В живота има мигове повратни,

които неочаквано пред нас

разкриват хоризонти необятни

или мечтите ни сковават в мраз.

Дойде писмо в тропическата жега

и ми донесе съдбоносна вест;

Прочетох: „Уважаеми колега,

аз имам удоволствие и чест…“

Разбрах с тез първи думи новината —

успешно изпитите[1] си съм взел

и дипломата ми е с тях призната —

постигнах своята заветна цел.

В единствен миг, като по божи знак,

от мистър никой, станах доктор пак.

Сидни, Австралия — 2012 г.

[1] В Австралия трябваше да държа приравнителни изпити по медицина ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.